รัฐมนตรีว่าการกระทรวงเกษตรและสหกรณ์ เป็นห่วงเกษตรกรเดือดร้อนจากโรคระบาดทั้งในพืชและสัตว์ ออกคำสั่งด่วน
นายกฤษฏา บุญราช รัฐมนตรีว่าการกระทรวงเกษตรและสหกรณ์ เปิดเผยว่าได้สั่งการด่วนที่สุด เรื่อง การควบคุม กำจัด ป้องกัน และแก้ไขปัญหาโรคระบาดในพืชและสัตว์ โดยให้ปลัดกระทรวงเกษตรฯและอธิบดี หรือผู้มีตำแหน่งเทียบเท่าทุกกรมรวมทั้งหัวหน้าส่วนราชการในสังกัดกระทรวงเกษตรฯทุกหน่วยในระดับจังหวัด เขตและสถานีทุกแห่ง ผู้ว่าราชการจังหวัด นายอำเภอทุกจังหวัด เนื่องจากขณะนี้มีความเสี่ยงของการระบาดทั้งโรคพืชและโรคสัตว์ ในหลายพื้นที่สร้างความเสียหายให้กับผลผลิตของเกษตรกร รวมทั้งอุตสาหกรรมต่อเนื่อง เช่น ในพื้นที่จังหวัดนครราชสีมา ปราจีนบุรี พะเยา เชียงราย และจังหวัดตามแนวชายแดน เป็นต้น เพื่อเป็นการควบคุม กำจัด ป้องกัน และแก้ไขปัญหาการแพร่ระบาดของโรคดังกล่าว โดยขอให้เร่งดำเนินการเนื่องจากปัญหาการแพร่ระบาดของโรคพืช และสัตว์ จะสร้างความเสียหายและความเดือดร้อนให้แก่เกษตรกรรวมทั้งมีผลเสียหายต่อความมั่นคงทางเศรษฐกิจของประเทศได้ นอกจากนี้ได้มอบหมายให้ปลัดกระทรวงเกษตรฯจัดทำแผนสำรองกำหนดชุดปฎิบัติงานประจำพื้นที่โดยให้ระดมข้าราชการในสังกัดกระทรวงเกษตรฯทุกหน่วยที่อยู่ในจังหวัดหรือพื้นที่ต้องมาทำงานร่วมกันด้วยในรูปแบบชุดปฏิบัติการประจำพื้นที่โดยให้อยู่การอำนวยการของ อพก. จังหวัด เช่น เกษตรจังหวัด เกษตรอำเภอ ปศุสัตว์จังหวัด ปศุสัตว์อำเภอ พัฒนาที่ดินจังหวัด ฯลฯ พร้อมกำชับเจ้าหน้าที่ในพื้นที่ทุกหน่วยในจังหวัดออกไปเยี่ยมเยียนและดูแลเกษตรกรในพื้นที่เสี่ยงภัยเป็นประจำและต่อเนื่องด้วย